Николай Лилиев
На слънцето стрелите светозарни

chitanka.info

На слънцето стрелите светозарни

пронизват притаени брегове,

и сякаш зад незнайни върхове

пламтят води, сред пламъци пожарни.

Там утрото от своите звънарни

за празник вдъхновен светът зове

и вихрено увлича в златодарни,

в честити като детство бленове.

Набожно звуковете се отронят

и в празничния блясък на денят,

като вълни се плискат и се гонят.

И ето автомобили бръмчат

и улиците стягат като броня

и охлюви след дъжд пълзят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.